Иджырей мардэхэм тету
2014 гъэ пщIондэ Налшык и уэрам уэздыгъэхэр иджырей мардэхэм зэтраухуэну муниципальнэ программэр къащтащ. Абы ипкъ иткIэ, электрокъарур зэзыгъэзахуэ пкъыгъуэщIэхэм къалащхьэм и хьэблэ псори хуагъэкIуэнущ.
Светодиоднэ лампIхэр зыфIадзэну гъущI пкъохэм нобэр къыздэсым къагъэсэбэпа алюмин гъущI кIапсэхэм я пIэкIэ иджырей щапхъэм тету ягъэхьэзыра кIапсэ шынагъуэншэхэр щаукъуэдиинущ. Мы зэманым Налшык и уэраму къагъэнэхуар километр 395,6-рэ мэхъу. Абы щыщу километр 390-р «хьэуа линие» мардэм тетщ.
Зэраубзыхуам ипкъ иткIэ, иджыри сом мелуан 24,6-рэ и уасэ лэжьыгъэ кърахьэлIэн хуейуэ къапэщылъщ. Мы Iуэхум текIуэдэну мылъкур щIыпIэ администрацэм и пщэ дилъхьэжащ.
Программэм илъэс кIуам лэжьэн щIидзащ икIи Налшык и проспект нэхъыщхьэм тет жэщ уэздыгъэхэр щIэкIэ зэрахъуэкIащ. 2013 гъэм къриубыдэу апхуэдэ лэжьыгъэхэр Къэбэрдей, Толстойм, Къуэныкъуейм (Налшык), Къэрэшей, Дружбэ (Хьэсэней), Будаевым (Нарт), Жабоевым (Белэ Речкэ) я цIэкIэ щыIэ уэрамхэм щызэфIагъэкIынущ.
ЖАНОКЪУЭ Хьэутий.
